Sotakamreeri Reino Lehväslaiho oli yksi Suomen tuotteliaimpia kirjailijoita.

Reino Lehväslaiho oli kunnioitettu veteraani, panssariässä ja sotakirjailija. Arkistokuva. JUHA HARJU

Kirjailija ja sotakamreeri Reino Lehväslaiho on kuollut. WSOY:n kotimaisen ja suomennetun kaunokirjallisuuden kustantaja Anna-Riikka Carlson vahvistaa suru-uutisen.

– Saimme tiistaina aamulla Seinäjoelta tiedon luotettavasta lähteestä, Carlson toteaa.

Lehväslaiho syntyi 13. huhtikuuta Akaa-Toijalassa vuonna 1922. Hän on sotilasarvoltaan vääpeli, joka saavutti myös panssariässän nimityksen. Sen saa, jos tuhoaa varmistetusti viisi vihollisen panssarivaunua. Lehväslaiho tuhosi niitä seitsemän.

Hän lähti talvisotaan 17-vuotiaana vapaaehtoisena kavereidensa kanssa. Hän osallistui myös jatkosotaan sekä Lapin sotaan ja haavoittui kaikkiaan kolme kertaa. Hän osallistui myös loppusodan Tali-Ihantalan taisteluihin. Hänet palkittiin ansioistaan lukuisilla kunniamerkeillä.

Sodan jälkeen Lehväslaiho teki muun muassa töitä toimistossa ja merimiehenä, mutta ennen kaikkea hän kunnostautui sotakirjailijana. Hän on kirjoittanut kaikkiaan 45 romaania ja hän oli yksi Suomen tuotteliaimmista kirjailijoista. Viimeiseksi jäänyt teos Korven peura ilmestyi vuonna 2012.

Reino Lehväslaiho kuoli kotikaupungissaan Seinäjoella 96-vuotiaana.